钦定古今图书集成/理学汇编/文学典/第190卷 > 锺嵘诗品 > 《宋监典事区惠恭》
## 钦定古今图书集成/理学汇编/文学典/第190卷 > 锺嵘诗品 > 《宋监典事区惠恭》

惠恭本胡人，为颜师伯干。颜为诗笔，辄偷定之。后造
《独乐赋》，语侵给主，被斥。及大将军修北第，差充作长。
时谢惠连兼记室参军，惠恭时往共安陵嘲调，末作
《双枕诗》以示谢，谢曰：“君诚能，恐人未重，且可以为谢
法曹。”造遗。大将军，见之赏叹，以锦二端赐谢。谢辞曰：
“此诗公作长所制，请以锦赐之。”

《齐惠休上人》《齐道猷上人》《齐释宝月》。

惠休淫靡，情过其才，世遂匹之鲍照，恐商、周矣。羊曜
璠云：“是颜公忌照之文，故立休、鲍之论。”庾、白二胡，亦
有清句。《行路难》是东阳柴廓所造。宝月尝憩其家，会
廓亡，因窃而有之。廓子赍手本出都，欲讼此事，乃厚
赂止之。

《齐高帝》《齐征北将军张永》，《齐太尉王文宪》。

齐高帝诗，词藻意深，无所云少。张景云：“虽谢文体，颇
有古意。至如王师文宪，既经国图远，或忽是雕虫。”

《齐黄门谢超宗》《齐浔阳太守丘灵鞠》《齐给事中郎刘祥》《齐司徒长史檀超》《齐正员郎锺宪》《齐诸暨令颜则》《齐秀才顾则心》。

檀、谢七君，并祖袭颜延，欣欣不倦，得士大夫之雅致
乎？余从祖正员常云：“大明、泰始中，鲍休美文殊已动
俗，唯此诸人，傅颜陆体，用固执不如颜诸暨最荷家
声。”

《齐参军毛伯成》，《齐朝请吴迈远》，《齐朝请》许谣之。

伯成文不全佳，亦多惆怅。吴善于风人答赠，许长于
短句咏物。汤休谓远云：“吾诗可为汝诗父。”以访谢光
禄，云：“不然尔，汤可为庶兄。”